รายงานของคณะกรรมการตรวจสอบ

คณะกรรมการตรวจสอบ บมจ. ไอร่า แฟคตอริ่ง (บริษัท) ได้รับการแต่งตั้งจากคณะกรรมการบริษัท
ประกอบด้วยกรรมการบริษัทที่เป็นกรรมการอิสระจำนวน 3 ท่านประกอบด้วย

1. นางจันทิมา สิริแสงทักษิณ ประธานกรรมการตรวจสอบ

2. นายพูนศักดิ์ เธียไพรัตน์ กรรมการตรวจสอบ

3. นายสุวัฒน์ เหล่าภราดรชัย กรรมการตรวจสอบ

คณะกรรมการตรวจสอบได้ปฏิบัติตามขอบเขต อำนาจหน้าที่ที่ได้รับมอบหมายจากคณะกรรมการบริษัท
และกฎบัตรของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ในรอบปี 2554
คณะกรรมการตรวจสอบได้มีการประชุมรวมทั้งสิ้น 6 ครั้ง โดยเป็นการประชุมร่วมกับฝ่ายจัดการ
และสำนักกำกับดูแลและตรวจสอบภายใน เพื่อรับทราบผลการตรวจสอบภายใน
การกำกับดูแลกิจการที่ดี
การทบทวนความเพียงพอและเหมาะสมของการควบคุมภายในและการบริหารความเสี่ยง
การประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุมด้วย
เพื่อพิจารณาผลการสอบทานหรือตรวจสอบงบการเงิน รายไตรมาสและงบการเงินประจำปี ทั้งนี้
คณะกรรมการตรวจสอบได้รายงานผลการประชุมทุกครั้งต่อคณะกรรมการบริษัท
โดยมีสาระสำคัญสรุปดังนี้

-   การสอบทานงบการเงินของบริษัทรายไตรมาส
    งบการเงินประจำปีโดยได้ประชุมร่วมกับผู้สอบบัญชีและฝ่ายจัดการ
    และมีความเห็นว่างบการเงินได้จัดทำตามหลักการบัญชีที่รับรองทั่วไป
    มีการเปิดเผยข้อมูลอย่างเพียงพอและเหมาะสม
    ซึ่งผู้สอบบัญชีได้แสดงความเห็นไว้ในรายงานของผู้สอบบัญชีแบบไม่มีเงื่อนไขโดยได้มีการเสนอต่อคณะกรรมการบริษัท
    ผู้ถือหุ้น และผู้ที่มีส่วนเกี่ยวข้องตามหลักเกณฑ์ที่กำหนด

-   การสอบทานการควบคุมภายใน
    และรับทราบรายงานผลการตรวจสอบตามแผนงานการตรวจสอบของสำนักกำกับดูแลและตรวจสอบภายใน
    อาทิ ระบบการเปิดและปิดบัญชีลูกค้าและลูกหนี้ ระบบการติดตามและเร่งรัดหนี้สิน
    ทั้งนี้เพื่อให้มั่นใจว่าบริษัทมีสภาพแวดล้อมการควบคุมภายในที่เพียงพอ เหมาะสม
    มีการพัฒนาและปรับปรุงอย่างต่อเนื่อง
    มีการพิจารณารายการเกี่ยวโยงกันเพื่อให้มีการเปิดเผยข้อมูลอย่างถูกต้องครบถ้วน
    โดยปราศจากความขัดแย้งทางผลประโยชน์
    มีการปฏิบัติที่ถูกต้องตามกฎหมายหรือกฎเกณฑ์ของหน่วยงานราชการที่เกี่ยวข้อง
    โดยได้รายงานให้คณะกรรมการบริษัทเพื่อรับทราบหรือพิจารณาแล้วแต่กรณี

-   การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจ
    ผ่านกระบวนการตรวจสอบของสำนักกำกับดูแลและตรวจสอบภายใน
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดดังกล่าว
    หรือรายการที่มีความขัดแย้งทางผลประโยชน์ นอกเหนือจากที่ได้แสดงไว้ในงบการเงิน
    เกี่ยวกับรายการที่เกิดขึ้นกับบุคคลหรือกิจการที่เกี่ยวข้องกัน

-   การประเมินตนเองของคณะกรรมการตรวจสอบ
    เพื่อให้มั่นใจว่าการปฏิบัติหน้าที่ของคณะกรรมการตรวจสอบมีประสิทธิภาพและประสิทธิผล
    สามารถบรรลุตามวัตถุประสงค์ที่ได้รับมอบหมายจากคณะกรรมการบริษัทและเกิดการพัฒนาปรับปรุงอย่างต่อเนื่อง
    ซึ่งผลการประเมินประจำปี 2554 ภาพรวมอยู่ในเกณฑ์ที่น่าพอใจ

-   พิจารณาคัดเลือกผู้สอบบัญชีของบริษัทประจำปี 2555 รวมทั้งพิจารณาค่าตอบแทนของผู้สอบบัญชี
    โดยได้เสนอความเห็นต่อคณะกรรมการบริษัทเพื่อนำเสนอที่ประชุมผู้ถือหุ้นพิจารณาอนุมัติแต่งตั้งในการประชุมผู้ถือหุ้นสามัญประจำปี

คณะกรรมการตรวจสอบได้ปฏิบัติหน้าที่ตามกฏบัตรคณะกรรมการตรวจสอบสามารถแสดงความเห็นและให้ข้อเสนอแนะอย่างอิสระ
เพื่อให้องค์กรได้รับประโยชน์ภาพรวมปี 2554
คณะกรรมการตรวจสอบเห็นว่ารายงานทางการเงินของบริษัทมีการจัดทำตามมาตรฐานการบัญชีที่รับรองทั่วไป
มีการกำกับดูแลกิจการที่ดี
มีการควบคุมภายในและการบริหารความเสี่ยงที่มีประสิทธิภาพเพียงพอและเหมาะสมกับสภาพแวดล้อมที่เป็นอยู่
มีการปฏิบัติตามกฎหมาย ระเบียบ และข้อบังคับที่เกี่ยวข้องกับการดำเนินกิจการ

(นางจันทิมา สิริแสงทักษิณ)

ประธานคณะกรรมการตรวจสอบ

20 กุมภาพันธ์ 2555